Broj: 711-I-159-M-130-20/21-02-19

Zagreb, 29. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Mire Kovača, zastupnika u Hrvatskom saboru do 22. srpnja 2020.g., za davanjem mišljenja Povjerenstva,** na 109. sjednici, održanoj 29. prosinca 2020.g., daje sljedeće

**MIŠLJENJE**

1. **Dužnosnik Miro Kovač, zastupnik u Hrvatskom saboru do 22. srpnja 2020.g., na temelju članka 13. stavaka 2. i 3. ZSSI-a, može prije proteka dvanaest mjeseci od prestanka mandata zastupnika u Hrvatskom saboru istovremeno primati naknadu plaće povodom prestanka obnašanja dužnosti zastupnika u Hrvatskom saboru i povremeno predavati na jednom od sveučilišta u Republici Hrvatskoj te za isto primati naknadu.**
2. **Na temelju članka 13. stavka 4. i članka 20. stavka 3. ZSSI-a dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Miro Kovač, zastupnik u Hrvatskom saboru do 22. srpnja 2020.g. U knjigama ulazne pošte zahtjev je zaprimljen pod poslovnim brojem: 711-U-4665-M-130/20-01-4, dana 23. prosinca 2020.g., povodom kojeg se vodi predmet broj M-130/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Miro Kovač povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je Rješenjem Odbora za izbor, imenovanja i upravne poslove Hrvatskog sabora, KLASA: UP/I-120-02/20-04/14, URBROJ:6521-18-20-02 od 28. srpnja 2020.g. istome priznata naknada plaće u Hrvatskom saboru nakon prestanka obnašanja zastupničke dužnosti za vrijeme šest mjeseci od 22. srpnja 2020.g. do 22. siječnja 2021.g. u visini plaće koju ostvaruje zastupnik na istoj dužnosti u Hrvatskom saboru, a sljedećih šest mjeseci u visini 50 posto te naknade. Nadalje, dužnosnik navodi da postoji mogućnost njegovog angažmana u svojstvu povremenog predavača na jednom sveučilištu u Republici Hrvatskoj te stoga moli mišljene Povjerenstva o navedenom.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. ovog Zakona počinju danom stupanja na dužnost i traju dvanaest mjeseci od dana prestanka obnašanja dužnosti. .

S obzirom da je dužnosnik Miro Kovač obnašao dužnost zastupnika u Hrvatskom saboru, za davanje mišljenja, relevantne su i odredbe Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.).

Člankom 3. toga Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, naknadu plaće nakon obnašanja zastupničke dužnosti te razliku plaće ako je plaća koju zastupnik ostvaruje po drugoj osnovi manja.

Člankom 5. Zakona o pravima i dužnostima zastupnika u Hrvatskom saboru („Narodne novine“, broj 55/00., 107/01., 86/09., 86/09., 91/10., 49/11., 12/12., 102/14. i 44/17.) propisano je da zastupnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja zastupničke dužnosti, pravo na naknadu u visini plaće koju ostvaruje zastupnik na toj dužnosti, a sljedećih šest mjeseci pravo na naknadu u visini 50% plaće koju ostvaruje zastupnik na toj dužnosti, da zastupnici koji su dužnost obnašali manje od jedne godine, ali više od tri mjeseca, nakon prestanka obnašanja zastupničke dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, tri mjeseca od dana prestanka obnašanja zastupničke dužnosti, pravo na naknadu u visini plaće koju ostvaruje zastupnik na toj dužnosti, a sljedeća tri mjeseca pravo na naknadu u visini 50% plaće koju ostvaruje zastupnik na toj dužnosti.

Povjerenstvo ovdje ističe da se naknada plaće koju bivši dužnosnici (saborski zastupnici) ostvaruju nakon prestanka obnašanja dužnosti sukladno članku 5. Zakona o pravima i dužnostima zastupnika u Hrvatskom saboru, također smatra plaćom dužnosnika u smislu članka 4. stavka 1. ZSSI-a.

Povjerenstvo tumači kako su gore navedene odredbe Zakona o pravima i dužnostima zastupnika u Hrvatskom saboru *lex specialis* u odnosu na odredbe članka 13. ZSSI-a, stoga u slučaju obavljanja znanstveno-edukacijske djelatnosti u smislu redovitog ili stalnog zanimanja, prednost u primjeni imaju odredbe Zakona o pravima i dužnostima zastupnika u Hrvatskom saboru, kao posebnog Zakona u odnosu na zastupnike.

Slijedom navedenoga, Povjerenstvo obrazlaže da dužnosnik Miro Kovač, sukladno odredbi članka 13. stavaka 2. i 3. ZSSI-a može, nakon prestanka mandata zastupnika u Hrvatskom saboru, za što prima naknadu plaće, prije proteka dvanaest mjeseci od dana prestanka navedene dužnosti obavljati edukaciju djelatnost na Sveučilištu u Republici Hrvatskoj i za navedeno primati naknadu.

S obzirom da je člankom 13. stavkom 4. ZSSI-a propisano da su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, a da je člankom 20. stavkom 3. propisano da obveza podnošenja imovinske kartice iz članka 8. i 9. ZSSI-a traje dvanaest mjeseci od dana prestanka mandata dužnosnika isti se upućuje da u izvješću o imovinskom stanju prikaže prihode koje je ostvario obavljanjem navedene edukacijske djelatnosti istekom godine u kojoj su prihodi nastali.

Slijedom navedenog, Povjerenstvo je dalo mišljenje kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Miro Kovač, putem e-maila
2. Objava na internetskoj stranici Povjerenstva
3. Pismohrana